הוועדה המסדרת, כנסת 21, פרוטוקול מספר 16, 2019-07-01 10:15

שלמה קרעי: שלום לכולם, אני מתכבד לפתוח את הדיון של הוועדה המסדרת.

שלמה קרעי: על סדר היום: בקשת הממשלה להקדמת הדיון בהצעת חוק חדלות פירעון ושיקום כלכלי (תיקון מס' 2) (הוראת שעה לעניין מינוי נאמן), התשע"ט – 2019, לפני הקריאה הראשונה.

שלמה קרעי: נציגת משרד המשפטים, בבקשה.

מרגנית לוי: בוקר טוב, אדוני היושב-ראש, חברי הכנסת.

מרגנית לוי: אנחנו כאן בעצם כדי לדון בבקשת הממשלה כדי לקצר את תקופת ההנחה ולהקדים את הדיון בקריאה הראשונה בהצעת חוק שמבקשת לתקן את חוק חדלות פירעון ושיקום כלכלי, חוק שנחקק בשנת 2018.

מרגנית לוי: החוק הזה בעצם, רק כדי לסבר את האוזן בקצרה – לחוק יש כמה מטרות.

מרגנית לוי: אחת מהן היא להביא ככל האפשר לשיקום כלכלי של החייב, להשיא את שיעור החוב שייפרע לנושים ולקדם שילוב מחדש של חייב במרקם החיים הכלכליים.

מרגנית לוי: בעצם, החוק יוצר ודאות כלפי החייבים ומנסה להשיא את פירעון החובות כלפי אנשים כך שהוא יוצר איזון בין האינטרסים השונים.

קריאות: - - -

מרגנית לוי: אז אקצר – ואם תהיינה שאלות אני ארחיב.

מרגנית לוי: הצעת החוק שלפנינו נוגעת להסדר מינוי נאמנים.

מרגנית לוי: נאמן הוא בעל תפקיד, כשהתפקיד שלו הוא בעצם ליישם את תהליכי חדלות הפירעון.

מרגנית לוי: הוא בעצם זה שמוציא לפועל את ההליך.

מרגנית לוי: החוק שנחקק בשנת 2018 קובע שנאמן ימונה מתוך רשימת נאמנים שתגובש לפי הוראות שהתקין שר המשפטים - - -

אוסנת הילה מארק: איך נכנסים לרשימה?

מרגנית לוי: זה בדיוק מה שאני מסבירה – צריך להתקין תקנות, הוראות של שר המשפטים - - -

אוסנת הילה מארק: - - - עורכי הדין במדינת ישראל.

קריאה: מה את מתקילה אותה עכשיו.

מרגנית לוי: לא, היא לא מתקילה אותי, אני יכולה לענות.

קריאה: אנחנו רוצים להצביע, נו.

אוסנת הילה מארק: אני אומרת עכשיו משהו ליושב-ראש הוועדה.

אוסנת הילה מארק: אם אנחנו פה רק כדי להצביע בעד-נגד – אני לא באתי רק בשביל זה.

אוסנת הילה מארק: אני רוצה שמשרד המשפטים גם יסביר לי את העניין איך נכנסים לרשימת הנאמנים.

אוסנת הילה מארק: מה הבעיה עם זה?

שלמה קרעי: זה בסדר גמור, רק עכשיו הדיון הוא רק על פטור מחובת הנחה.

שלמה קרעי: יהיה דיון אחרי קריאה ראשונה בצורה יותר מפורטת על הכל, גם במליאה וגם בוועדה.

אוסנת הילה מארק: אין בעיה, אבל פה נמצאת נציגה של משרד המשפטים, מה הבעיה להשחיל שתי שאלות ושיענו לנו על זה?

מרגנית לוי: אין בעיה, אני אשיב.

שלמה קרעי: מצוין.

שלמה קרעי: היא תענה לך בקצרה.

מרגנית לוי: אין בעיה, אני אשיב.

מרגנית לוי: העניין הוא בדיוק זה – שכדי שהכנסת תחליט על איך נכנסים לרשימה הזאת צריך להתקין תקנות.

מרגנית לוי: זה מה שהחוק קבע.

מרגנית לוי: התקנות האלה – יש אתן בעייתיות לדון בהן בתקופת הבחירות, זה מה שנמסר לנו מאת הייעוץ המשפטי לוועדת החוקה ולכן יש לנו בעיה להשלים את התקנת התקנות.

מרגנית לוי: לכן אנחנו רוצים בעצם לדחות את התחולה של הסדר מינוי הנאמנים בתשעה חודשים, כדי שנוכל לדון בתקנות האלה שבדיוק עונות על השאלה שלך, חברת הכנסת, במהלך תקופה רגילה של הכנסת ולא במהלך תקופת הבחירות.

שלמה קרעי: בתקווה שבאמת נשיג 61 מנדטים ותהיה לנו ממשלה יציבה בבחירות הבאות.

שלמה קרעי: מישהו מחברי הכנסת מבקש את זכות הדיבור?

שלמה קרעי: לא.

שלמה קרעי: אם כך, אנחנו עוברים להצבעה.

שלמה קרעי: מי בעד פטור מחובת הנחה?

שלמה קרעי: מי נגד?

שלמה קרעי: מי נמנע?

שלמה קרעי: בעד – רוב

שלמה קרעי: נמנעים –אין בקשת הממשלה להקדמת הדיון בהצעת חוק חדלות פירעון ושיקום כלכלי (תיקון מס' 2) (הוראת שעה לעניין מינוי נאמן), התשע"ט – 2019, התקבלה.

שלמה קרעי: תודה רבה.

שלמה קרעי: ההצעה התקבלה.

שלמה קרעי: תודה רבה, הישיבה נעולה.